Frafjordheiene er et stort og variert fjellområde. Store deler av området er gras- og lynghei, gjennomskåret av frodige dalfører i vestlig og sørvestlig retning. De dominerende dalførene er Hunnedalen, Fidjadalen, Brådlandsdalen og Røssdalen. Over 900 meter overtar snaufjellet mer og mer. Landskapet stiger fra fjorden i vest til nesten 1200 moh i øst. Høyeste toppen er Sinneskula med 1188 moh. I nord stuper man 1000 meter loddrett ned i Lysefjorden. Området omfatter Frafjordheia, Espedalsheia, Brådlandsheia, Halvfarheia, Røssdalen, Hunnedalsheia og Kjerag.